Lakáshasználati útmutató

amely a lakást, valamint a közös használatú helyiségeket ismerteti és néhány jó tanácsot tartalmaz.

Lakásuk a ………………………… Kft. beruházásában épült. Szükséges, hogy bizonyos körülményekre felhívjuk szíves figyelmüket részint azért, hogy esetleges kellemetlenségek elkerülhetők legyenek.

Ezeket a célokat kívánjuk elérni ezzel az útmutatóval és reméljük, hogy tanulmányozása hasznos segítségükre lesz.

Az új lakáshoz jó egészséget és sok boldogságot kíván Önnek és családjának a …………………………………. Kft.

1. Tartószerkezetek

Az épület 2006-ban vasbeton vázszerkezetes építési technológiával készültek.

Az épületek tartószerkezeti rendszere harántfalas, egy középső hosszfallal. A harántfalak tengelytávolsága 3,2 m. A harántfalakra merőleges falszakaszok és a fürdők, WC-k válaszfalai YTONG válaszfal lapokból készültek.
Az épületek jelenlegi kivitelezése a tartószerkezetek megerősítésének – gazdaságossági szempontok alapján redukált – egyszerűsített változata alapján történt.
Az elvégzett szerkezeti beavatkozások az épület teljes repedésmentességét nem biztosítják!

A LAKÁSOKON BELÜL LÁTHATÓ VASBETON SZERKEZETEKET MEGGYENGÍTENI VAGY ELTÁVOLÍTANI SZIGORÚAN TILOS!
A VASBETON FALAKBAN UTÓLAGOS NYÍLÁSBONTÁSOK BŐVÍTÉSEK KÉSZÍTÉSE SZIGORÚAN TILOS!
FENTIEK BE NEM TARTÁSA SÚLYOSAN VESZÉLYEZTETI AZ ÉPÜLET STATIKAI ÁLLÉKONYSÁGÁT, AZ EBBŐL EREDŐ ÉLET- ÉS BALESETVESZÉLYEKÉRT A KIVITELEZŐ FELELŐSSÉGET NEM VÁLLAL!

2. A lakóépület közös helyiségei

A több lakásos épületekben olyan helyiségek is vannak, melyeket szükségszerűen minden lakó használ.

Ezek: kapubejárat, lépcsőház, valamint tároló helyiség (gyermekkocsi tároló).

E helyiségek rendeltetésszerű és kultúrált használata a lakók békés együttélésének alapja. Ezért úgy vigyázunk azok tisztaságára, mintha saját lakásunk részei lennének.

A feltétlenül szükségesnél nagyobb zajt ne okozzunk! Ne próbáljuk időlegesen sem kisajátítani saját célra a helyiségeket (pl. barkácsolásra, tárolásra, növénynevelésre, stb.)

Használatukat és kezelésüket a HÁZIREND és ennek előírásain belül a lakók egymás közötti megállapodásai szabályozzák. Ezeken felül fokozottan ügyelni kell a tűzrendészeti, balesetvédelmi, egészségügyi és egyéb biztonsági előírások megtartására.

2.1. Kapubejárat, lépcsőház

A lépcsőház földszinti falán csoportosan telepített levélszekrény sor van. Feltétlenül el kell helyezni a névcédula-tartóba a nevüket, az emelet és ajtószám megjelölésével.

Ez segíti a postások, újságkihordók vagy más, hivatalos ügyintézők munkáját és látogatóik eligazodását is.

A lépcsőházi világítás a pirossal jelzett nyomógombbal üzemeltethető. A gomb megnyomása után a világítás meghatározott ideig, (3 perc) üzemel, majd kikapcsol.

A kapubejárat és lépcsőház tisztántartására éppen olyan gondot szükséges fordítani, mint a lakásokéra.

Nagy terjedelmű, nehéz tárgyak szállításánál ügyelni kell, hogy a falfelületek, padló- és lépcsőházburkolatok, korlátok ne sérüljenek meg.

A közlekedést a lépcsőházban és a folyosókon különféle tárgyak elhelyezésével még ideiglenesen sem szabad akadályozni, vagy korlátozni. Az emberek – de különösen a gyermekek testi épségét óvnunk kell: nem szabad a korlátra felkapaszkodni, azokra különféle tárgyakat támasztani, helyezni vagy felfüggeszteni.

2.2. Szemétgyűjtő

A lakásokban keletkező házi szemetet legcélszerűbb 8-10 literes, fedővel légmentesen zárható műanyag edényekben gyűjteni.

A szemetet a ház előtt elhelyezett gyűjtőtartályokba lehet üríteni (melyet a társasház rendel meg a Veszprémi Kommunális Rt.-től).

A szemétben nem lehet izzó parázs, vágó-, szúróeszköz, vagy folyadék, vegyszer, lőszer, állati tetem, fertőző, vagy fertőzött anyag.

2.3. Külső térbeli betonszerkezetek

A lakóépülethez tartozó külsőtéri betonszerkezeteket sózni tilos. Csúszásmentességet csak homok, vagy kavicsszórással, illetve olyan anyaggal szabad végezni, amely a felületen kémiai károsodást – ezáltal felfagyást – nem idéz elő.

3. A lakások helyiségei és használatuk

3.1. Előtér, lakótér

A helyiségek lehetővé teszik a lakásba érkezők fogadását, és biztosítják a lakás többi helyiségeinek megközelítését. Falait meszeléssel, a padlót mázas kerámialap burkolattal láttuk el.

Felhívjuk szíves figyelmét arra, hogy ezek megfelelő karbantartásával hosszú ideig megóvható az esztétikus felület.

3.2. Fürdőszoba és WC

A fürdőszoba oldalfalai csempézettek, a padló mázas kerámia.

A mosdó és fürdőkád részére hideg-melegvizes kerámiabetétes csaptelep áll rendelkezésre. A nyitókar függőleges irányú mozgatásával a vízátfolyás mennyisége, vízszintes irányú mozgatásával a víz hőfoka állítható be. (Jobbra forgatáskor hidegvíz, balra forgatáskor melegvíz nyerhető.)

Rendeltetésszerű használat esetén hosszú ideig hibátlanul működő berendezés. Ha a gondos kezelés ellenére mégis elromlik, szakemberrel javíttassuk. A házilagos javítást nem javasoljuk.

A fürdőkád és a mosdó rendeltetésszerű használata azt jelenti, hogy a fürdőkádban fürdésen és mosáson kívül mást – pld. sáros cipőt – nem mossunk, illetve ne tisztítsunk. Ügyeljünk arra, hogy idegen anyagok, (pl. rongydarabok, stb.) a lefolyóba ne kerüljenek. Eldugulás csak rendellenes használat esetén fordulhat elő. A tisztítás a kádak esetében a kád elfalazásban elhelyezett műanyag tisztítóajtón keresztül történhet. A tisztítás a bűzelzáró műanyagzáró fedelének lecsavarása után aránylag könnyen elvégezhető. A dugulás elhárítása a mosdók esetében fentiekkel megegyezik.

A fürdőszoba védő érintkezős dugaszoló aljzatai mosógép és centrifuga csatlakozására szolgálnak, valamint a mosdó fölött elhelyezett dugaszoló aljzat villanyborotva és hajszárító csatlakozását is szolgálja. A ki- és bedugaszolást száraz kézzel végezzük. Bármilyen hibát csak szakemberrel szabad megjavíttatni. A házilagos javítás SZIGORÚAN TILOS! Bármilyen védőérintkezős dugaszoló aljzat alkalmas automata mosógép csatlakoztatására is.

A fürdőszobában lévő lámpatestben az izzó cseréjét (Compact fénycső) száraz kézzel úgy végezhetjük, hogy leszereljük a lámpatest búráját, kihúzzuk a tönkrement fénycsövet és az újat a foglalatba helyezzük, a lámpatest búráját visszaszereljük, közben ügyelünk arra, hogy a gumi tömítőgyűrű a helyén maradjon. A fenti művelet veszélytelen, viszont a foglalatban lévő érintkezőhöz szabadkézzel és szigeteletlen szerszámmal hozzáérni, más fémtárgyat eközben érinteni tilos és életveszélyes!

A WC oldalfalai diszperziós festéssel ellátottak, padozata mázas kerámia lap burkolattal ellátott.

3.3. Konyha

A konyhafalak felülete diszperziós festéssel ellátott, az alsó és felső beépített konyhabútor és gáztűzhely között csempézett. A padló mázas kerámia lapburkolattal ellátott. (A konyhában étkezőt a lakó saját igényének megfelelően praktikusan alakíthatja ki. Erre a célra legmegfelelőbb egyedi berendezés szolgálhat, a szokványosnál keskenyebb étkezőasztal megfelelő ülőbútorokkal.)

A konyhában elhelyezett beépített bútor alsó részében lehetséges a hűtőgép elhelyezése. A homlokzati falban lévő zsalus szellőzővel szabályozható a beáramló külső levegő mennyisége, ezért a beépített szekrény ezen részét célszerű kamraszekrényként használni. A beépített bútor felső része konyhaszekrényként használható.

Az alsó- felsőrészes konyhaszekrény a használati tárgyak elhelyezésére szolgál. A munkalapba süllyesztve kétmedencés saválló mosogató hideg-melegvizes kerámiabetétes csapteleppel van felszerelve. Megfelelő hőmérsékletű víz készítése megegyezik a mosdónál leírtakkal. Eldugulás csak rendellenes használat esetén fordulhat elő. A tisztítás a bűzelzáró műanyag záró fedelének lecsavarása után aránylag könnyen elvégezhető.

A konyha takarítása sepréssel, és nedves ruhával feltörléssel célszerű. A villamos berendezésben bármilyen hibát – izzócsere kivételével – javítani házilagosan SZIGORÚAN TILOS!

A gáztűzhely és a fali gázkazán használatára vonatkozóan szigorúan kötelező a „Használati utasítás” előírásai szerinti üzemeltetés!

A konyhában található a gázkazánok égéstermék elvezetésére szolgáló szerelt kémények tisztító, és kondenzvíz elvezető szerelvényei, melyek hozzáférhetőségét a szakhatóság részére biztosítani kell. (Eltakarni, megbontatni SZIGORÚAN TILOS!)

3.4. Lakóhelyiségek

A lakószobák, a nappali illetve hálószobák tapéta oldalfalburkolattal és szőnyegpadló burkolattal állnak a lakók rendelkezésére. A helyiségek mennyezete diszperziós festéssel ellátott. E helyiségek rendeltetés szerinti használatát, berendezését a lakó dönti el. Minden lakószobában van lehetőség a TV, rádió csatlakoztatására a városi kábeltévé rendszerről, de a KÁBELKOM Kft. (Veszprém, Zrínyi u. 3.) csak egy csatlakozási pontot épített ki. A szolgáltatói szerződés megkötését és további csatlakozóhely kiépítését minden lakó a szolgáltató fenti címén igényelheti.

A dugaljakba – kisgyermekes családok esetén különösen – ajánlatos műanyag betét elhelyezése, amelyet speciális fogóval lehet kihúzni. Ilyen a kereskedelemben kapható.

A szobákban, konyhában a mennyezet közepén lévő csillárhoroghoz úgynevezett lengővezetéket kell vezetni az oldalfalon lévő csatlakozó dobozokból. (Szobákban 4x1 mm2 , konyhában 3x1 mm2 MT kábellal.) A vezeték kötést és szerelést szakemberrel kell végeztetni.

A lépcsőházi villanyszekrényekkel szemközti belső falfelületekre bárminemű tárgy rögzítése tilos és életveszélyes a felszálló villamosvezetékek miatt.

3.5. Pince, padlás

Az épület alatti pince a C lépcsőházon keresztül közelíthető meg.

A pincében közös megegyezés alapján tároló boxok leválasztása lehetséges.

Az épületgépészeti elzáró és tisztító helyeket szabadon kell hagyni, továbbá a gépészeti vezetékekhez bárminemű tárgyat rögzíteni, vagy ráakasztani SZIGORÚAN TILOS!

Az épület padlástere az A és E lépcsőházak legfelső szintjén elhelyezett feljáró nyíláson keresztül közelíthető meg. Ez csak búvótér, tárolásra alkalmatlan és TILOS használni!

3.6. Általános magatartás

Nem foglalkozunk külön a lakások használata során a közösség érdekeit sértő magatartással, mert az ezzel kapcsolatos előírásokat, szabályokat kötelező jogszabályi rendelkezések tartalmazzák.

Kiemeljük a zajhatárokat. A közösség nyugalmának érdekében kerüljük még lakásokon belül is a hangos beszédet, hangos rádiózást, TV-hallgatást, éneklést, táncot, kalapálást és egyéb zajhatárokat.

Az ugrálás, ajtók csapkodása, facipők kopogása megkeseríti a szomszédok életét, és felesleges idegfeszültséget okoz. A megengedhető zaj mértékét a nemrég megjelent rendeletek igen szigorúan meghatározzák. Napközben a megengedhető legnagyobb zajérték 40, éjszaka pedig 30 decibel. A túllépés már büntetés jellegű következményekkel jár.

3.7. Tűzesetek megelőzése

A tűz elleni védekezés mindenkinek elsőrendű feladat. Az elektromosság okozta tüzeknél a vezeték szigetelésének hiányosságai, kapcsolók és a készülékek hibái szikrázást okoznak. A szikre a közelben lévő gyúlékony anyagokat lángra lobbanthatja. Fokozott a veszély, ha a tűz keletkezésekor nem tartózkodik felnőtt személy a lakásban. Célszerű időközönként szakemberrel átnézetni ezeket a  „látszólag” veszélytelen berendezéseket.

Tüzet okozhat a lakásban a bekapcsolva felejtett vasaló, a dohányzás, égő lámpa, gyertya, benzin, illőanyagokat tartalmazó lakkok, oldószerek, a felügyelet nélkül hagyott gyerek. Ezek a maguk okozta tűzesetek egy kis odafigyeléssel elkerülhetők. Zárt térben különösen veszélyes benzinnel való mosás – benzinpára levegővel keveredve robbanó anyag. Minden gyúlékony, robbanásveszélyes anyag alkalmazásakor pontosan követni kell a kereskedelem által előírt feltételeket.

Mindennapos, de soha el nem hanyagolható figyelmeztetés: a robbanó, gyúlékony anyagokat, tűzkeltő házi eszközöket gyermekink elől még akkor is tartsuk jól zárható helyen, ha a felügyelet „látszólag” megvan.

4. A lakás burkolatai, berendezései, nyílászárói és a tisztántartásuk, berendezési tárgyak, dísztárgyak falra rögzítése

Az épület padlóburkolatai kétfélék lehetnek:

Lépcsőház:
előterek: gránit őrleményű járólap



lépcsőkarok és pihenők: csúszásmentes műgyanta bevonat

Lakások:
hidegpadlók: mázas kerámiai járólap burkolat



melegpadlók: szőnyegpadló burkolat

A falak festett, tapétázott és csempével burkoltan készültek.

A padlóburkolatokkal kapcsolatos legfontosabb tudnivalók a rendszeres kezelésükre és tisztántartásukra.

4.1. Hidegpadlók (gránit és ázas kerámia járólapok)

A hidegpadlók seprés után tisztítószeres vizes felmosással tisztíthatók.

Felöntéses felmosás TILOS! Viaszos bevonattal a tisztántarthatóságot könnyíthetik, de a burkolat balesetveszélyes lesz (elcsúszás). A burkolólapok törékenyek, ütésre könnyen kicsorbulhatnak.

4.2. Szőnyegpadlók

Éles élű bútorok alá ajánlatos műanyag vagy filc alátétet helyezni, hogy benyomódást ne hagyjon a szőnyegen. A szőnyegpadló tisztítása könnyű és egyszerű. A szőnyegen por, piszok nem jut keresztül.

Rendszeres tisztítása porszívóval, szőnyegkefével történhet. Szőnyegpadló egész felülete a kereskedelemben kapható samponnal való kezeléssel vagy tisztítószerek habjának rákenésével és kikeféléssel tisztítható időnként. Mindig valamelyik sarokban próbáljuk ki a tisztítószert!

A szennyező foltokat azonnal el kell távolítani! Szőnyegpadlóra került foltok eltávolítására ajánljuk az alábbi receptúrákat:

bor foltja:

forralatlan tej, vagy savó

cipőkrém:

30%-os hidrogén-peroxid

égés:


szappan és spiritusz elegye

festék, gyanta:
denaturált szesz

kátrány:

terpentin

kávé, csokoládé:
glicerines hidrogén-peroxid

mész:


citromsavoldat

olaj:


benzin

penész:

szalmiáksó és só 15:25 arányú keveréke

ragasztó:

benzin+triklórentilát+etilacetilát keveréke

rozsda:

kloroform és kréta keveréke

rágógumi:

ruhába csavart jégkockával lehűteni, utána felkaparható

viasz, (gyertya):
újságpapírra helyezett meleg vasalóval felitatható,

tej:


vizes ruhával felitatni, glicerinnel, szappannal tisztítani,

tinta:


tej és citromsav,

tojás:


1,5%-os bóraxoldat,

vér:


hideg víz,

zsír:


benzin.

4.3. Falburkolatok

A festett, tapétázott falakat, a beépített szekrények, ajtók, ablakok mázolását költözéskor a sérülésektől óvjuk meg.

Csempeburkolat, zománcozott tárgyak tisztántartása:

A zománc rideg bevonat, kemény tárggyal könnyen megkarcolható, ütésre lepattan.

A csempeburkolat, a mosdó, WC, fürdőkád, mosogató tisztántartására mosószeres lemosást javasolunk VIM vagy karcolást okozó súrolószerek, higított sósav használata TILOS!

Megkarcolhatják, lekoptatják a zománc csillogó felületét.

4.4. Üvegfelületek

Az üvegfelületek tisztítása a szokásos módon, tisztítószeres, langyos vizes lemosással történhet.

4.5. Mázolt, lakkozott és műanyag felületek

Mázolt, lakkozott, fa, fém- vagy műanyag felületek tisztítása langyos, tisztítószeres vizes lemosással történhet. Lúgos mosószerek és súrolóporok használata tilos, mert a felület elfénytelenedését és idő előtti tönkremenetelét okozzák.

Tapadó szennyeződések eltávolítására bútortisztító folyadék használatát javasoljuk, amely visszaadja a felület eredeti fényét is.

A mázolt külső felületeket 5 évenként újramázolással védjük.

A jelű lépcsőház

Fa szerkezetek:
Mahagóni színű SANDOLIN festék

Fém szerkezetek:
Mahagóni színű ACCORD zománc festék száma: S4040-Y70R

B jelű lépcsőház

Fa szerkezetek:
Színtelen SANDOLIN festék

Fém szerkezetek:
Sárga színű ACCORD zománc festék száma: S1060-Y

C jelű lépcsőház

Fa szerkezetek:
Zöld színű SANDOLIN festék

Fém szerkezetek:
Zöld színű ACCORD zománc festék száma: S4050-G

D jelű lépcsőház

Fa szerkezetek:
Fehér színű SANDOLIN festék

Fém szerkezetek:
Fehér színű ORKÁN festék

E jelű lépcsőház

Fa szerkezetek:
Svéd vörös SANDOLIN festék

Fém szerkezetek:
Vörös ACCORD zománc festék száma: 4050-Y70R

4.6. Rögzítések

Mivel az épület falai és födémei vasbeton szerkezetűek, szögbeütés és fali kampó elhelyezése csak ütvefúró segítségével végezhető el, kivétel ez alól a konyhák és vizesblokkok válaszfalai, amelyek YTONG válaszfal elemekből készültek, itt javasoljuk műanyag dübel alkalmazását a nagyobb terhelhetőség miatt.

Az épületgépészeti vezetékek az aljzatbetonban, a padlóburkolatok alatt kerültek elhelyezésre, ezért a padlóburkolatok megfúrása, vagy abba szögbeütés SZIGORÚAN TILOS!

5. A lakás gépészeti berendezéseinek használata és javítása

5.1. Víz- és csatorna berendezések és vezetékeinek, elzáróinak használata, javítása.

a.
A WC és mosdó a rendeltetésszerű használattól eltérően nem terhelhető. Ezeket a törékeny berendezési tárgyakat óvni kell az ütéstől.


A lakások vizes berendezései:


Fürdőkád, mosdó, WC, mosogató. A berendezésekbe darabos hulladékot, vegyi anyagokat ne öntsünk. A 40 oC-nál melegebb vizet keverjük hideg vízzel, mert a forróvíz lágyítja a PVC alkatrészeket. A melegvízellátás a konyhában elhelyezett kazánról történik. A kazánon be lehet állítani az optimális melegvíz hőmérsékletet.


60 oC felett a melegvíz ellátó rendszerben megindul az intenzív vízkőkiválás, mely a kazánt károsítja.


A levegővel érintkezve robbanó elegyet alkotó tűzveszélyes anyagokat (pl. benzint) tilos a víznyelőkbe önteni. A fajansz és zománcozott tárgyak tisztítására alkalmas tisztítószerek beszerezhetők a szaküzletekben. E berendezések lefolyóinak eldugulását előzzük meg, a bűzelzárók tisztítására különös gondot fordítsunk. A kád alatti bűzelzáróhoz a tisztító ajtó kipattintásával tudunk hozzáférni. A műanyag bűzelzárókat vékony tompa végű pálcikával vagy huzallal tisztítsuk. Az egyszerűen szétszerelhető bűzelzárókat kimosással is lehet tisztítani.

b.
Csaptelepek, elzárók, vezetékek:


A lakás főelzárója és a vízmérő órája fürdőszobában a kezelő ajtó mögött található. Itt lehet kizárni a lakás teljes hideg – melegvíz ellátását.


A melegvíz ellátást a kazán alatti csempeszeleppel lehet kizárni. A berendezési tárgyak csaptelepei egykaros hideg-melegvizes szerelvények tartalékelzárókkal a mosógép üzemeltetéséhez a fürdőszobában hideg vizes légbeszívós tömlővéges kifolyószelep biztosított. A mosógép csatlakozásánál a gép megfelelő távolságra történő elhelyezésével meg kell akadályozni, hogy a rezgő berendezés a kifolyószelepet elérje.


A WC öblítőtartálya alacsonyan szerelt víztakarékos, „STOP” nyomógombbal szabályozható az öblítési vízmennyiség. A fedél leemelésével lehet hozzáférni a belső szerkezethez. Javításkor a tartalékelzárót el kell zárni.


A csaptelepek – zuhanyrózsa szűrőinek vízkőtől történő tisztítása a kereskedelemben kapható tisztító szerekkel történik.


A hideg-melegvíz lefolyóvezetékek a falban vannak szerelve. Ha a falfelületen vizes folt jelenik meg, akkor szakemberhez kell fordulni.

5.2. Központi fűtési rendszere.

A lakások fűtése egyedi gázkazánról történik, mely a konyhában került elhelyezésre. A kazán látja el a radiátorokat melegvízzel és a fürdőszobához, mosogatóhoz szükséges használati melegvízzel is.

A fűtési rendszer 90/70 C fokos zárt rendszerű melegvízfűtés a kazán alatti osztógyűjtőről induló, padlóba fektetett műanyag bevonatú lágy rézcsővel egycsöves, illetve kétcsöves kialakításban.

A fűtőtestekre termosztatikus radiátorszelepek kerültek, melyekkel a beállított hőmérséklettel lehet a helyiség hőfokát állandó értékben tartani.

A fűtési rendszer szabályozását a nappali szobában elhelyezett szobatermosztáttal biztosítjuk.

Itt a fűtőtesteken nincs termosztátfej, mert a két termosztát ellentmondó szabályozást alakítana ki.

Az egyes helyiségek alsó hőmérsékleti határa az előírások szerint a következő:

- szoba

20 oC

- konyha, előszoba
16 oC

- fürdőszoba

24 oC

Természetes, hogy a fenti hőfokoktól eltérő beállítást minden lakó saját maga elvégezheti a radiátorokon.

A termosztát automatikusan elvégzi a szabályozást. Előfordul, hogy a radiátor lehűl. Ez annak a jele, hogy a termosztát rendeltetésszerűen működik. A termosztát eltakarva ne legyen (pl. függöny ne akadályozza a levegő szabad áramlását a termosztát körül).

A fűtési rendszer és kazán kezelését, illetve üzemeltetését minden lakóval a lakásán külön-külön ismertetjük.

A kazán gépkönyvét – kezelési utasítását, jótállását minden lakó megkapja. A fűtési rendszeren – kazánon javítást, karbantartást végezni csak szakembernek, illetve szakvállalatnak szabad.

A gyerekeket óvni kell a kazán, illetve a gázberendezések kezelésétől. A kezelést csak felnőtt ember végezheti. A fűtési rendszer üzemnyomása 1-1,5 bar közötti értéken tartandó. A víz utántöltést lassan kell végezni a kazánon lévő töltőcsapon úgy, hogy a nyomásmérőn lévő fekete mutató a beállított piros mutatót elérje. Annál magasabb értékre állítani TILOS!

Minden hibát jelenteni kel az illetékes szakembernek.

A fűtőtest szárítja a helyiség levegőjét. Célszerű esztétikus párologtató edényt elhelyezni rajtuk, hogy a levegő nedvességtartalma mindig optimális legyen.

Növények szintén javítják a helyiség levegőjét, de arra vigyázzunk, hogy túl sok növény ne legyen a szobákban, mert az másfajta károkat okozhat.

A fűtőtestekre rakódott porszemcséket a légáramlat magával ragadja, így a radiátor felett a függönyt, a mennyezetet elszennyezi, ezért a radiátor felületén sűrűbben töröljük le nedves, majd száraz ruhával.

5.3. Gázellátás

Az épület gázellátása az épület végén lévő nyomásszabályozó szekrényből a pincén keresztül menő alapvezetékről, illetve a lépcsőházi lecsatlakozó vezetékről történik. A pincében lévő gázvezeték sárgára van festve elzáró szerelvény nélküli vezeték. Ezekre a vezetékekre semmiféle tárgyat ráakasztani nem szabad (pl. sonka).

A vezetékek terhelése TILOS!

A lépcsőházban található a lépcsőházi főelzáró, illetve a lakások nyomásszabályozó – gázmérő berendezése. A lépcsőházi berendezésekhez nyúlni, azokon bármit végezni TILOS!

A gyermekek figyelmét fel kell hívni a veszélyes gázberendezésekre.

Gázszivárgás esetén a főelzárót kell elzárni és jelenteni a KÖGÁZ Rt.-nek.

A lakás gázellátását a mérőnél lévő, illetve a lakás bejáratánál szabadon vagy a beépített szekrényben lévő elzáróval lehet megszüntetni. Gázömlés estén azonnal ki kell szellőztetni a lakást ablakok nyitásával.

Esti gázészlelésnél ne kapcsoljuk fel a villanyt, mert a kapcsoló szikrája is gázrobbanáshoz vezethet. Ilyen esetében azonnal szellőztessük ki a lakást és zárjuk el a főcsapot.

5.4. Szellőzés

A fürdőszobában, illetve a különálló WC-ben villanykapcsolóról működő elszívó berendezés van, az elszívó rácsra rakódott szennyeződést könnyen lehet tisztítani. A rács mögött található kör alakú szűrő cseréje a rács lepattintásával lehetséges. A szűrő cserénél a ventillátort szűrő nélkül ne üzemeltessük, mert az könnyen meghibásodhat. Bármilyen hibának a javítását bízzuk szakemberre.

5.5. Az áramellátással kapcsolatos tudnivalók

Ma már lakáson belül számtalan villamos fogyasztó berendezést használunk. E helyen valamennyivel foglalkozni nem is lehetne. Ezért csak összefoglalva a villamos fogyasztókról: a lakások villamos fogyasztásmérője a közös lépcsőházban van elhelyezve. Ezek karbantartása és üzemben tartása mindenkor az áramszolgáltató vállalatok feladata. Meghibásodását mindig nekik kell jelenteni, az elektromos energia az elosztónál érkezik a lakásba. Ott vállnak szét az áramköri vezetékek, és ott kerül biztosításra az esetleges túlterhelés vagy zárlat ellen. Célszerű meggyőződni, hogy melyik biztosítóról, mely helyiségekbe jut el a villamos energia. Az esetleges hibaforrás gyors leválasztása csak így lehetséges. Túlterhelés vagy zárlat esetén a biztosító kiold. A hiba megszüntetése után ezt vissza kell kapcsolni.

A WC-kben, fürdőszobákban az elszívót a világítási kapcsolók működtetik, ezeken változtatni nem célszerű!

Javítást, karbantartást áram alatt végezni TILOS!

A lakáson belüli elektromos vezetékek falba süllyesztve vannak elhelyezve. Javításukat csak szakember végezheti!

Az áramvételi helyek, kapcsolók cseréjét és javítását szakemberre kell bízni. A hibás, zárlatos, törött elektromos szerelvényeket azonnal cseréltessük ki.

A kazánokhoz külön biztosító tábla tartozik, amely a kazánok mellé került felszerelésre.

Dugaszoló aljzatokból, ha a csatlakozást meg kívánjuk szüntetni, mindig a villásdugó megfogásával húzzuk ki a vezetéket.

Elektromos hőfejlesztő készüléket kikapcsolás után kihűlésig ne hagyjunk felügyelet nélkül.

Ma már lakáson belül is csak földelt dugaszolóaljzatot szerelnek fel. Ügyeljünk a megfelelő villásdugó használatára. Az elektromos berendezések élettartama rendkívül változó. Fordítsunk fokozott figyelmet a rendszeres karbantartásra és ellenőrzésre!

A 220 V-os „bim-bam” csengőt felszerelni tilos, mert a felcsengető kaputelefon 24 V-ról működik és azokat tönkre teszi.

A TV-antenna meghibásodását közvetlenül KÁBELKOM Kft.-nél kell jelenteni.

Az épület tűzvédelmi villamos lekapcsolása lépcsőházanként történik. A tűzvédelmi leválasztó kapcsoló minden lépcsőházban a földszinti mérőszekrényben került elhelyezésre. Esetleges tűz esetén a piros tokozott lekapcsoló (be kell törni az üveglapját) az egész lépcsőházat feszültségmentesíti.

Az épület elektromos betáplálása lépcsőházanként a pincében elhelyezett elektromos kapcsoló szekrényekbe történik. Itt került elhelyezésre a lépcsőházi közös fogyasztásmérő, a térvilágítási fogyasztásmérő, a felcsengető kaputelefon táptranszformátora, a főkapcsoló, főbiztosító. (Tűzvédelmi főkapcsoló itt is elhelyezésre került.)

A pincében lévő villamos szekrényekben csak szakember nyúlhat hozzá, végezhet javítást.

Ezeket a szekrényeket szigorúan meg kell védeni, le kell zárni!

6. Szavatosság

Vállalatunk a megépített lakásokat átadás-átvételi eljárás során adja át az építtetőnek. Az átadás-átvételi eljárás befejezését követően észlelt gyártási vagy kivitelezési hibákat, hiányosságokat cégünk köteles díjtalanul kijavítani, illetve pótolni. Ennek érdekében az építtetővel – a jogszabály kötelező rendelkezése folytán – kötelesek vagyunk un. utófelülvizsgálati eljárást tartani a lakásokban az átadás-átvételi eljárást követő egy éven belül.

Szeretnénk a figyelmet felhívni arra, hogy az utófelülvizsgálati eljárás megtartásáig a lakásokban azok gondatlan használata során keletkezett sérülések, törések, vízcsap csöpögések, szennyvízdugulások, stb. megszüntetésére nem vagyunk kötelesek.

Nagy vagyunk kötelesek pl. a gondatlanságból megrongált villanykapcsolók javítására, vagy az elveszett kulcsok pótlására sem. Kérjük a lakások használóit, hogy amikor dolgozóink felkeresik Önöket, ne kívánják tőlünk más munkák elvégzését, min amire őket cégünk utasítja.

Az utófelülvizsgálati eljárás lefolytatása természetesen nem jelenti azt, hogy a lakáshasználók a lakásuk hibáinak kijavítása iránti igényüket kizárólag az utófelülvizsgálati eljárás során lennének jogosultak érvényesíteni.

Az 53/1987./X.24./MT. sz rendelet értelmében a kivitelező a műszaki átadás-átvétel időpontjától számított 3 évig jótállási kötelezettséggel tartozik.

A lakás használóinak a hibát észlelésük után nyomban be kell jelenteni a kivitelezőnek a lakáshasználati útmutatóhoz mellékelt jótállási jegyen.

Kivitelező a rendelet értelmében a hibát 15 napon belül köteles felülvizsgálni és javítani, kivéve az épület állagát veszélyeztető hibákat (pl. csőrepedés), melyekre azonnali javítási kötelezettsége áll fenn.

A lakáshasználókat egyébként kárenyhítési kötelezettség terheli, ennek megfelelően kötelesek a jótállási és szavatossági ügyeikben eljárni.

A 3 éves jótállási időtartam lejártát követően a lakásokra ill. az épület egészére a 16/1981./VI.3./ÉVM sz. rendelet szerint a kötelező alkalmassági körbe eső egyes szerkezetekért, anyagokért a rendeletben meghatározott időtartamon belül /5 ill. 10 év/ szavatossági kötelezettség terheli a kivitelezőt.

